정조 8년 · 목
領議政鄭存謙曰。元子宮氣候何如。予曰。一樣好在矣。右議政金熤曰。今二十六日。殿座相値。不得爲之矣。行步之節。近則若何。予曰。行步漸勝矣。予曰。備郞出送門外。摘奸病幕乎。存謙曰。連爲出送矣。予曰。文郞亦出送耶。存謙曰。郞廳李延伋明當出去矣。予曰。文郞廳不以爲難乎。存謙曰。飭敎之下。何敢自愛乎。今方束裝以待云。而但聞出幕之人。仰恃朝家軫恤之德。居在越江之人。或有聞風而來。足何自食之人。亦皆仰哺於官。故顧恤之道。難於適中云矣。予曰。事之適中。本自不易。凡於爲民之事。若是五六分有益於民。三四分爲弊於公者。則亦將爲之而已矣。賑郞之不待朝令。冒染親審。果可嘉尙矣。予於日前。果遣史官摘奸。而事係民憂。故不拘拘忌而遣之矣。存謙曰。史官乃近密之臣。豈可出送乎。左議政李福源曰。文武備郞之摘奸。至矣盡矣。至於史官摘奸。事極重大矣。右議政金熤曰。本事旣非大事。史官本自體重。聖心雖在於察眉。施措不宜其過中。臣則以爲不當然矣。予曰。史官雖曰體重。古亦有棘圍摘奸之例。今此病幕。何異於棘圍乎。傍照此例。則未必爲過中。開城留守鄭昌聖曰。本府民人輩有至願。故敢達。蓋本府之無城堞。大是欠典。故民情皆以爲朝家若貸一萬緡錢。則渠輩當出力築城云矣。予曰。前留守之言如此矣。民情如此。果是何故耶。昌聖曰。渠輩之言曰。目今國家昇平。南憂北顧。皆無可論。而第脫有不幸。則本府乃子女玉帛之鄕。初無藩蔽關阻之可恃。故府內富民。雖使自力築城。皆將樂赴。而旣無朝家命令之可據。故必欲登徹其至願云矣。予曰。大臣之意何如。存謙曰。本府無城堞。大是欠事。今若築城。則豈不善哉。第念作事之際。不可不謀始。必須料量事功。經紀物力。然後可以決定矣。福源曰。庶民攻之。不日成之。古雖有語。今此築城。則以萬金不腆之貲。決難了事。民人輩云云之說。似欲以此爲作始之階。而初非量其所入而爲之說也。予曰。周廻幾何。昌聖曰。以舊城址言之。則甚闊大。不可經始矣。以內城址言之。則十里有餘。且有一隅舊築之城矣。熤曰。無城雖是欠事。十餘里城堞。亦難猝乍間可築。則恐不可以萬金完役也。昌聖曰。非不知萬金之難以完役。而民情旣如此。皆願出力助役。故一番經稟。先知廟堂諸議。然後欲招問父老。商量事力爲計矣。存謙曰。此則待松留更探事情。詳知工力之難易。然後可以稟定矣。予曰。依此爲之。存謙曰。今番雨澤。湖南不及畿內云矣。予曰。近日則不必望雨乎。存謙曰。聞京畿則不待更雨。可以移秧矣。存謙曰。臣之力疾行公。亦已久矣。日前籌坐。又爲失攝。言語精神。大不如前。螻蟻殘命。縱不足惜。位是具瞻。朝體苟艱。乞遂釋負之願。予曰。二三朔調理則自可復常。今則僚相且備。足可安心養疴。何必辭免乎。存謙曰。臣病在心界。心不安則病不祛。如未蒙遞免之恩。則決難調病矣。曾於　先朝。金領府事爲首相。陳懇於前席。特命卽地許副。領府事所被之恩。竊有望於今日矣。予曰。其時則大臣不患無人。卿則纔拜元輔。予所仰成。豈可以一時疾恙。遽爾許副乎。存謙曰。臣叨是職。若有有益於朝廷。豈敢煩達乎。病又如此。若不釋負。則決不可以安心調理。今蒙恩遞。復起爲人。則雖赴湯蹈火。何以辭乎。予曰。後日次對則不須入來。安心調理。是所望也。豈可以病輕解相職。存謙曰。情病二者。爲大臣去就之端。有此病而供此職。實無其路矣。予曰。左右相何不勸止乎。熤曰。俄聞領相言。則一念在釋負云。而今日擧措。實爲過當矣。左議政李福源曰。方今民憂未已。決非首相引疾之日。且以病言之。則臣之癃疾。過於首相。首相此擧。萬萬過矣。予曰。吏參事。卿等以爲如何。存謙曰。當初疏擧。不善爲之。今者之疏。鳥可已乎。熤曰。臣則以爲不善爲也。予曰。然矣。人臣之道。有懷必陳。無言不道。固是美事。而莫捫朕舌。言不可逝。則政席通塞之際。雖或有言議之歧貳者。豈可輕先陳疏。旣已陳疏之後。今此再疏。又復顚倒。自歸兩截之人乎。熤曰。疏率之人。自以爲善商量。而及不如不商量之爲愈矣。予曰。向者問啓批答。便是禁令。承旨亦豈可捧入乎。且其疏中。工判何以攙入乎。熤曰。始則欲通尹得孚。末乃以不知本事爲說。故自然拖及矣。予曰。尹得孚本事。卿等則以爲如何。存謙曰。此則左相之言。可謂精且切矣。予曰。左相之言云何。福源曰。臣則果以爲尹得孚金夏材。雖有不善爲之事。而亦末必其營護蔡濟恭而然也。熤曰。但論其疏則大是誤着。而若謂之營護蔡濟恭則不必然矣。予曰。尹得孚可謂不生不滅之人也。豈可置人於䵝昩之地。有罪則罪之。無罪則用之。卿等明言之也。熤曰。尹得孚旣論李命植之賣友。其跡則似護蔡濟恭。而其心則亦未必然。區別其心跡然後。可以論勘矣。予曰。如此則尹得孚將無更白之日乎。大臣以人事君者也。是非之間。別白說去。可罪則罪。可用則用。及今究竟可矣。存謙曰。右相之言。旣以心跡之難卞爲說。且銓曹通塞。非臣等所可分付者也。熤曰。得孚與蔡濟恭。可謂風馬牛不相及。有何顧惜之心。爲此營護之論乎。第其爲人迂僻鄕闇。不及商量而有此失言也。予曰。一言而蔽之。曰重臣賣友之說。畢激極矣。然方今世家大族。太半廢棄。朝廷之上。人數不多。決不當以此事。又廢一人。若以一時失言。卽施譴罷。終又收用則可矣。若至積年坎軻。則豈不過當乎。一人通塞。亦非細故。而卿等皆囁嚅不明言。予甚爲卿慨然也。存謙曰。識如聖敎。旣無罪名。而尙今不入於三司之望過矣。但在銓曹之權衡。臣何以與論乎。予曰。前日則本無顯著之事。固不必形言也。今則金夏材疏出。而此事推上朝廷。自朝廷處之然後。銓曹亦當擧行。故予意則欲明其有罪無罪。不使置人於䵝昧之科矣。卿等之言。皆如是不別白。領相則始引左相之言。更引右相之言。末乃以聖敎爲說。迄無自斷之論。規模謹拙。非不好也。此事之又復如是。極可泄泄。至於右相則予非責之以事務者也。每恃其言論矣。今日之言。大抵非所望。何不明言其當罪與不當罪乎。大抵蔡濟恭事。初不分明。尹得孚所啓中。謂之不知云者。何足怪乎。當此擧世糊塗之時。能辦此立異之論。則不害爲美事。若謂之本自歇後。無心說去。則亦不足深責矣。若謂嫉媢重臣。出於傾軋之習。則誠可罪矣。得孚事。必不出三者科臼。卿等須詳說之。存謙曰。報跡而論。則其時章疏迭出之後。得孚之啓。不當如此。銓曹之不擧論。無足怪矣。第念聖朝無棄物。亦豈無甄用之日乎。但自廟堂分付疏通則似不可矣。福源曰。臣意則不可一向枳塞。惟在銓曹之用捨矣。熤曰。如非死罪。則豈可終身廢棄乎。銓曹若能檢擬。使渠得有自嗚之路。未爲不可矣。予曰。諸大臣之意。無異同乎。福源曰。領相之意不然矣。予曰。大臣亦豈無參差之見乎。左右相之意旣如此。則出擧條可也。仍敎曰。尹得孚之尙今見枳過矣。左右相之意何如。福源曰。尹得孚所坐。似不必永枳。而此非臣等所可指揮。惟在於銓曹事矣。熤曰。尹得孚之於蔡濟恭。眞是風馬牛不相及。濟恭逆節。豈有營護之理。而第其未及詳知一句語。實有心跡之難明者。所謂未及詳知。雖或由於僻野鄕闇之致。而公議之以此爲罪。擯斥不齒。烏可已乎。然而亦不必爲終身之棄者。誠如聖敎。此則責在銓官。使判今方入侍。承聞聖敎。亦似有對揚之道矣。予曰。左右相之意如此。銓堂備員後。卽爲擧行好矣。吏曹判書李在簡曰。堂下通塞。卽郞官之所主張。而況此事已經堂郞之互相爭難。至於上徹。則不可以臣一人之見。遽然擧行。姑待郞官之出仕。更觀公議而處之爲計耳。予曰。近來銓曹事。亦多可訝者。銓曹所備三望擬入者。蓋出於三望中受點之意。而近來毋論東西銓。一番首擬而未蒙點者。則伊後政目。傡與末副擬而初不擧論。事甚無謂。此後則雖或首擬而未蒙點。切勿拘礙。更爲檢擬之意。兩銓長知悉。將此筵敎。書揭壁上也。福源曰。近來朝廷。世故多端。完人絶罕。故爲銓官者。亦不得自恃。不能無趑趄之心故也。熤曰。不幸近年以來。逆變層生。故於通塞之際。銓官亦不能自主張。自然有如此之弊矣。予曰。政望落點。古亦有三等筆之法。首擬不點。豈是自上枳塞之意乎。熤曰。聖敎至此。從今以往。秉銓之臣。若能對揚德意。則豈不休哉。予曰。以近日政望言之。韓用和入於副擬。此乃舊日官僚。向任西原。亦爲徑遞。故果欲落點矣。或慮首擬人之因此見礙。未得如意。於此亦可見予之苦心矣。熤曰。銓家此事。誠爲痼弊。若不變此規模。則疏通之聖意。必無對揚之期矣。予曰。此風不改。則沈滯者必無疏通之日。且以爲政官者言之。亦豈無己所首擬。則盡欲蒙點之嫌乎。兩銓之臣。無負予意。福源曰。宋之趙普薦人。而君不用。則補綴其奏而更進之。此是千古美事。今豈有固守前見之人乎。予曰。其所擧雖未必盡善。如或有固守前見之人則亦可貴也。今時則人皆畏弱頹惰。迄無一定之規模。如是而世安得不委靡乎。熤曰。近年以來。人心益趨畏弱。苟究今日之弊源。專由於逆變之層生矣。予曰。朝廷國之元氣。如能充實。則小小疾病。無得而生矣。朝廷若能有體國大臣。以立一定之規模。則逆變亦何由而生乎。福源曰。昔漢之淮南。畏汲黯而侮公孫弘。大臣之有關於世道。本自如此矣。熤曰。臣等忠誠。若如古人。則豈或顧畏趑趄。若是之甚乎。不得置道事君。是亦臣等之罪也。予曰。此乃予未舊發之過也。然卿等若能一立規模。輔我治道。則予豈有却顧長慮之心乎。熤曰。臣雖自少愚迷。若其志氣。則果不如斯之卑也。今以事殿下之事觀之。則比少時自期。不啻落下幾萬層矣。予曰。卿旣職到三事。少時自期之事。庶可少展。予則治不徯志。自愧初心。政宜卿等之爲國深慮。一心協輔也。熤曰。諄諄飭敎勤摯。臣誠感激無地矣。